ИНТЕГРАТИВНА НАСТАВА

ПРИПРЕМА

Разред: трећи

Тема: ОБРАДА МАТЕРИЈАЛА

Наставни предмети:

Српски језик – Стакларева љубав, Гроздана Олујић – утврђивање

Природа и друштво- Обрада материјала, обрада

Народна традиција – Стари занати, утврђивање

Циљ часа: Исказивање сопственог утиска о прочитаном, поткрепљујући га текстом, изражавањем идеје, искуства, ставова кроз групни рад.Стицање знања о начинима механичке обраде материјала и начинима обраде под утицајем топлоте.Утврђивање знања о старим занатима кроз квиз питања.

Наставне методе: Монолошка, демонстративна, текстуална, метода писаних радова,метода практичних радова,метода излагања, кооперативна

Наставна средства: Видео бим, презентација, наставни лист, папир, маказе, лепак, пластелин, чачкалице, картон, игла, конац, тканина, дугме

Облици рада: индивидуални ,фронтални , групни

Специјални облик наставе: Интегративно учење( повезивање наставе тематском целином у једно, обухватањем више предмета)

Трајање часа: 90 минута

Кораци

-Питалица-*Која је то једина ствар на свету која се удвостручује када се дели*?Разговор Коју смо бајку јуче читали? Зашто је то ауторска бајка? О чему се говори у њој?

-Рад у групама- свака група одговара на припремљена питања

-Извештавање група

-Разговор Шта сте из бајке сазнали о стакларском занату? Како се обрађује стакло? Да ли знате још неки материјал који се обрађује загревањем?

*-Обрада материјала под утицајем топлоте*   
У свакодневном животу човек користи разне предмете. За њихову производњу користи различите материјале које мора да обради.  
Восак, метал, стакло и пластика су материјали који се обрађују под утицајем топлоте, то јест, загревањем и хлађењем.  
Восак и пластика се топе када их загревамо.Истопљени восак или пластика се изливају у калупе и хлађењем се добијају жељени облици.  
Стакло и метал се топе у пећима на веома високим температурама, лију се у калупе одређених облика и када се охладе задржавају облик калупа.  
Стакло се може обликовати и дувањем. Кроз стакларску цев човек удувава ваздух у истопљену стаклену масу и притом се стварају шупљине и праве различити облици.  
<https://youtu.be/dtxrtKd-Vao>, [https://youtu.be/jBKxPWo12f4](https://youtu.be/jBKxPWo12f4" \t "_blank) - топљење стакла  
<https://youtu.be/3oToBWfpVbw> - топљење воска

*-Механичка обрада материјала*Чврсти материјали имају одређену тврдоћу. Да би од њих добили жељене предмете морамо механички да их обрадимо.

-Рад по групама  
Ви ћете сада механички обраћивати припремљене материјале, па ћете ми по завршетку задатка рећи које сте све радње користили за прављење предмета.  
Прва група прави лутке од картона  
Друга група прави честитку од папира  
Трећа група прави животиње од пластелина и чачкалица  
Четврта група ушива дугме на комаду тканине

-Извештавање- питати све групе Како је било радити са тим материјалом? Због чега? Која својства има тај материјал? На који начин сте обрађивали материјал?  
Питања за прву групу Да ли је лако резати картон? Да ли је лако или тешко савијати га?  
Питања за другу групу Да ли је лако резати папир? А савијати га? Да ли је потребно пуно времена да ухвати лепак?  
Питања за трећу групу Да ли је тешко или лако гњечити пластелин? Када је лакше обликовати га? Да ли је лако ломити дрвене чачкалице? Какве површине добијете кад сломите чачкалицу? Да ли сте покушали да заоблите мало крајеве? Да ли је лакше обликовати дрво или пластелин?  
Питања за шетврту групу Како је било ушивати дугме? Да ли је тешко пробости тканину? Како се још може обрађивати тканина?  
Закључак Механичка обрада материјала је када добијамо предмете сечењем, лепљењем, савијањем, ломљењем, бушењем, гњечењем.  
Посмарање радова међу групама.

-Квиз о старим занатима- Питање се поставља првој групи, уколико група да тачан одговор, добија поен, уколико не зна одговор, питање се преноси на следећу групу. Поен добија група која зна одговор, затим се поставља питање другој групи и тако у круг.

-Евалуација часа ће се вршити подизањем руку . Ученици којима се допао час дигну обе руке, ученици којима се мање допао час испруже руке и они којима се није допао час оставе спуштене руке.

ПРИЛОЗИ  
Српски језик- питања за групе

Прва група  
1.Како је одреаговао отац када је дечак рекао да жели да постане стаклар? Зашто?  
2. Којим речима га је одвраћао од тога? Подвуци у тексту.  
3. Зашто дечак није послушао оца?  
  
Друга група  
1.Коју причу су чували стари стаклари?  
2. Подвуци реченицу у тексту у којој се види дечакова одлучност или да успе или да одустане од прављења стаклених предмета?  
3.Препиши речи које описују како је изгледала стаклена девојчица. Зашто се зове Светлоока?  
  
Трећа група  
1.Како су живели дешак и стаклена девојчица? Како се дечак осећао поред ње?   
2. Чега се дечак прибојавао? Због чега?  
3. Подвуци реченицу којом девојчица казује каква је љубав?  
  
  
Четврта група  
1. По чему се дечак прочуо надалеко? Шта је изазивао код других људи?  
2. Како је дечак изгубио стаклену девојчицу? Шта мислите о његовом поступку?  
3. Подвуци реченицу која показује како се дечак осећао када је стаклена девојчица нестала?  
  
  
Природа и друштво  
Прва група  
На картону нацртајте човека. Нацртајте му неко занимљиво одело и обојите цртеж. Иурежите цртеж са постољем. Савијте постоље и залепите га на заједничку подлогу.  
  
Друга група  
Од датих папира направите честитке.  
  
Трећа група  
Направите животиње од пластелина и чачкалица. Од пластелина можете направити главу, труп и ноге. Чачкалице могу послужити за рогове, бодље или за ноге. Животиње ставите у заједничку кутију и направите мини зоо-врт.  
  
Четврта група  
Ваш задатак је да тканину исечете у облику џепа и да пришијете дугме на њему. Пазите да се не убодете  
  
  
Народна традиција  
1.Који занатлија од алата користи наковањ и чекић?  
2.Од ког материјала се праве олуци?  
3. Где се продају производи које прави златар?  
4. Наброј три предмета које прави и поправља бравар.  
5. Шта је бубњара и ко је прави?  
6. Који занатлија прави потковице за коње и краве?  
7. По чему се разликују кујунџија и златар?  
8.Наведи један предмет за домаћинство који прави лимар.  
9. Шта је гелендер и ко га прави?   
10. Наведи један предмет за домаћинство који прави ковач.  
11. За шта се све користе казани?  
12. Ко прави ашове, лопате, секире, грабуље, косе, српове?